A Törvényszék 2020. március 26-i ítélete – ViaSat kontra Bizottság
(T-734/17. sz. ügy)1
(„Dokumentumokhoz való hozzáférés – 1049/2001/EK rendelet – Mobil műholdas rendszer-üzemeltető – Ajánlati felhívás keretében kiválasztott pályázó által a Bizottságnak benyújtott dokumentumok – A hozzáférés hallgatólagos és kifejezett megtagadása – A harmadik személyek kereskedelmi érdekeinek védelmével kapcsolatos kivétel – Nyomós közérdek – Részleges hozzáférés megtagadása”)
Az eljárás nyelve: angol
Felek
Felperes: ViaSat, Inc. (Carlsbad, Kalifornia, Egyesült Államok) (képviselők: J. Ruiz Calzado, L. Marco Perpiñà, P. de Bandt és M. Gherghinaru ügyvédek)
Alperes: Európai Bizottság (képviselők: S. Delaude és C. Ehrbar meghatalmazottak)
Az alperest támogató beavatkozó fél: Inmarsat Ventures Ltd (London, Egyesült Királyság) (képviselők: C. Spontoni, B. Amory, É. Barbier de La Serre ügyvédek, és A. Howard barrister)
Az ügy tárgya
Az Inmarsat plc, az Inmarsat Ventures Ltd vagy leányvállalatai által a páneurópai mobil műholdas szolgáltatásokat nyújtó rendszerek (MSS) üzemeltetőinek kiválasztásáról szóló, 2009. május 13-i 2009/449/EK bizottsági határozat (HL 2009. L 149., 65. o.) elfogadásának alapjául szolgáló, az Európai Unió ajánlati felhívásában való részvételük során szolgáltatott valamennyi információhoz, valamint az e tárgyban az Immarsat és a Bizottság közötti minden információcseréhez való hozzáférés iránt a felperes által 2017. július 10-én benyújtott megerősítő kérelmet elutasító hallgatólagos bizottsági határozat megsemmisítése, majd pedig az ezen információkhoz való hozzáférést megtagadó, 2018. január 11-i C(2018) 180 final bizottsági határozat megsemmisítése iránt az EUMSZ 263. cikk alapján benyújtott kérelem.
Az ítélet rendelkező része
Már nem szükséges határozatot hozni az Inmarsat plc, az Inmarsat Ventures Ltd vagy leányvállalatai által a páneurópai mobil műholdas szolgáltatásokat nyújtó rendszerek (MSS) üzemeltetőinek kiválasztásáról szóló, 2009. május 13-i 2009/449/EK bizottsági határozat elfogadásának alapjául szolgáló, az Európai Unió ajánlati felhívásában való részvételük során szolgáltatott valamennyi információhoz, valamint az e tárgyban az Immarsat és a Bizottság közötti minden információcseréhez való hozzáférés iránt a felperes által 2017. július 10-én benyújtott megerősítő kérelmet elutasító hallgatólagos bizottsági határozat jogszerűségéről.
A Törvényszék a keresetet ezt meghaladó részében elutasítja.
A Törvényszék a ViaSat, Inc.-et kötelezi, hogy saját költségeinek háromnegyedén felül viselje a Bizottság és az Inmarsat Ventures részéről felmerült költségek háromnegyedét.
A Törvényszék a Bizottságot kötelezi, hogy saját költségeinek egynegyedén felül viselje a ViaSat és az Inmarsat Ventures részéről felmerült költségek egynegyedét.
____________
1 HL C 22., 2018.1.22.